ବ୍ରହ୍ମପୁର, ଏପ୍ରିଲ ୨୬ (ଲୋକାଲ ୱାୟାର): ବାରମ୍ବାର ଲକ୍ ଡାଉନ ନିୟମ ଉଲ୍ଲଂଘନ ଯୋଗୁଁ ଗଞ୍ଜାମ ଜିଲ୍ଲା ହିଞ୍ଜିଳି ମୁ୍ୟନିସିପାଲିଟି କର୍ତ୍ତୃପକ୍ଷ ରବିବାର ଗୋଟିଏ ସେଲୁନ ସମେତ ତିନିଟି ଦୋକାନ ସିଲ୍ କରିଛନ୍ତି ।
ସେହିପରି ଜିଲ୍ଲା ପ୍ରଶାସନ ନିଦେ୍ର୍ଦଶ କ୍ରମେ ସାମାଜିକ ଦୂରତ୍ୱ ଉଲ୍ଲଂଘନ କରିଥିବା ସାତଟି ଦୋକାନ ଉପରେ ଏକ ହଜାର ଟଙ୍କା ଲେଖାଏଁ ଜରିମାନା ହୋଇଛି ।
ଚେତାବନୀ ସତ୍ତ୍ୱେ ସେଲୁନ, ମୋବାଇଲ ମରାମତି ଓ ପରିବା ଦୋକାନ ଲକ୍ ଡାଉନ ନିୟମ ପାଳନ କରିନଥିଲେ । ଆମେ ସେହି ତିନିଟି ଦୋକାନ ସିଲ୍ କରିଛୁ ।
ସେଲୁନ ମାଲିକ ରଘୁନାଥ ଡାକୁଆଙ୍କ ବିରୋଧରେ ସରକାରୀ ନିୟମ ଅବମାନନା ଅଭିଯୋଗରେ ଆଇପିସିର ଧାରା ୧୮୮ରେ ମାମଲା ରୁଜୁ ହୋଇଛି ।
ସେଲୁନ ଖୋଲି ସେ ଲକ ଡାଉନ ନିୟମ ଉଲ୍ଲଂଘନ କରିଛନ୍ତି ବୋଲି ହିଞ୍ଜିଳି ମ୍ୟୁନିସିପାଲିଟିର କାର୍ଯ୍ୟନିର୍ବାହୀ ଅଧିକାରୀ ମନୋରଞ୍ଜନ ସାହୁ କହିଛନ୍ତି ।
ସେହିପରି ଗ୍ରାହକମାନେ ସାମାଜିକ ଦୂରତ୍ୱ ନମାନିବାରୁ ତେଜରାତି, ଔଷଧ ଓ ମୋବାଇଲ ମରାମତି ଭଳି ସାତଟି ଦୋକାନ ଉପରେ ଜରିମାନା ହୋଇଛି ।
ଗସ୍ତ ବେଳେ ଆମେ ଦେଖିଥିଲୁ କିଛି ଗ୍ରାହକ ଚିହ୍ନିତ ସ୍ଥାନରେ ନରହି କାଉଣ୍ଟର ନିକଟରେ ଠିଆ ହୋଇଥିଲେ । ଦୋକାନ ମାଲିକମାନେ ବି ଗ୍ରାହକମାନଙ୍କୁ ସାମାଜିକ ଦୂରତ୍ୱ ପାଳନ କରିବାକୁ କହିନଥିଲେ ।
ଗ୍ରାହକମାନେ ସାମାଜିକ ଦୂରତ୍ୱ ଉଲ୍ଲଂଘନ କରୁଥିବା ଦୋକାନର ମାଲିକମାନଙ୍କ ଠାରୁ ଏକ ହଜାର ଟଙ୍କା ଜରିମାନା ଆଦାୟ କରିବାକୁ ଗଞ୍ଜାମ ଜିଲ୍ଲାପାଳ ବିଜୟ ଅମୃତ କୁଲାଙ୍ଗେ ନିର୍ଦ୍ଦେଶ ଦେଇଛନ୍ତି ।
